ธรณีพิโรธ! อิตาลีแผ่นดินไหวรุนแรงสุดในรอบ 8 ปี ยอดเสียชีวิตพุ่ง 160 ราย
ธรณีพิโรธ! อิตาลีเกิดเหตุแผ่นดินไหวกว่า 6.2 ริกเตอร์ ้เมื่อเช้าตรู่วานนี้ (24 ส.ค.) ถือว่ารุนแรงสุดในรอบ 8 ปี ซึ่งขณะนี้ยอดผู้เสียชีวิตพุ่งขึ้นอย่างน้อย 160 ราย บาดเจ็บเกือบ 400 คน
25 ส.ค. 2559



                                                                     ขอบคุณภาพประกอบ http://www.naewna.com
 
ผู้สื่อข่าวรายงานว่า เกิดเหตุแผ่นดินไหวรุนแรงขนาด 6.2 เขย่าพื้นที่ภาคกลางของอิตาลีเมื่อช่วงเช้าตรู่วานนี้ (24 ส.ค.59) ซึ่งขณะนี้ล่าสุดยอดผู้เสียชีวิตพุ่งขึ้นเป็นอย่างน้อย 160 ราย ผู้บาดเจ็บเกือบ 400 คน
โดยแผ่นดินไหวครั้งล่าสุด เกิดขึ้นบริเวณหมู่บ้านห่างไกลบนเทือกเขา ห่างจากกรุงโรมไปทางตะวันออกเฉียงเหนือราว 150 กิโลเมตร ไม่ไกลจากเมืองเปรูจา เมืองเอกของแคว้นอุมเบรีย โดยจุดศูนย์กลางแผ่นดินไหวอยู่ใต้ดินลึกเพียง 10 กิโลเมตร
ส่งผลทำให้อาคารบ้านเรือนจำนวนมากซึ่งตั้งลดหลั่นลงมาตามเชิงเขาพังถล่ม นอกจากนี้ยังเกิดแผ่นดินไหวต่อเนื่องหรืออาฟเตอร์ช็อคตามมาอีกมากกว่า 200 ครั้ง
ส่วนพื้นที่ที่ได้รับผลกระทบรุนแรงอยู่ในแคว้นอุมเบรีย มาร์แชและลาซิโอ ซึ่งเป็นสถานที่พักผ่อนท่องเที่ยวในช่วงฤดูร้อน
ด้านนายกรัฐมนตรีแมตติโอ เรนซี ผู้นำอิตาลี ระบุยอดผู้เสียชีวิตล่าสุด อยู่ที่อย่างน้อย 120 คน บาดเจ็บอีกกว่า 400 คน แต่เชื่อว่าตัวเลขผู้เสียชีวิตและบาดเจ็บอาจพุ่งสูงขึ้นอีก เพราะยังมีผู้ติดค้างอยู่ใต้ซากอาคารอีกจำนวนหนึ่ง
แม้ว่าเจ้าหน้าที่กู้ภัยช่วยเหลือผู้คนใต้ซากอาคารได้แล้วจำนวนมาก โดยผู้เสียชีวิตส่วนใหญ่อยู่ที่หมู่บ้านอะมาทริเซหมู่บ้านอัคคูโมลีและหมู่บ้านอาร์คาต้า เดล ตรอนโต้ ซึ่งเป็นหนึ่งในพื้นที่ผลิตซอสพาสต้าเลื่องชื่อแห่งหนึ่งของอิตาลี มีรายงานว่าอาคารสูงหลายแห่งในกรุงโรมรู้สึกถึงแรงสั่นสะเทือนจากแผ่นดินไหวอยู่ประมาณ 20 วินาที เช่นเดียวกับในเมืองโบโลญญาทางภาคเหนือ และเมืองเนเปิลส์ทางภาคใต้
แผ่นดินไหวครั้งนี้ถือว่ารุนแรงที่สุดนับตั้งแต่เดือนเมษายน 2552 ซึ่งเกิดแผ่นดินไหวขนาด 6.3 เขย่าพื้นที่เมืองอากิล่า ในแคว้นอับรุซโซ ทำให้มีผู้เสียชีวิตมากกว่า 300 ราย ทำให้รัฐบาลอิตาลีต้องเพิ่มความเข้มงวดควบคุมการก่อสร้างอาคารให้มั่นคงแข็งแรงยิ่งขึ้น
         